钦定古今图书集成/明伦汇编/官常典/第577卷 > 孙原贞
## 钦定古今图书集成/明伦汇编/官常典/第577卷 > 孙原贞

按《明外史》本传：“原贞，名瑀，以字行，德兴人。永乐十三
年进士。授礼部主事，历郎中。英宗初，用荐擢河南右
参政。初，永乐中，徙江南富户于北京，逃且绝则于其
乡佥补。原贞请令官吏大户犯死罪者，免其运砖，补
富户。数从之。居官清慎，有吏才。再用荐，迁浙江左布
政使。正统末，闽、浙盗大起，虽更赦罢兵，原贞策其必”
叛。景帝即位，图上方略，请为备御计。贼果再叛，发兵
讨，命原贞参议军事，深入擒其魁。而温州馀贼犹未
灭，命都指挥李信为都督佥事，调军二万七千讨之。
遂拜原贞兵部左侍郎，参信军务，镇守浙江。捣其巢，
俘斩贼首陶得二等，招抚三千六百馀人，追还被掠
男女。捷闻，玺书奖励。遭母丧，夺情。复分兵剿平馀寇。
奏析丽水、青田二县地，增设云和、宣平、景宁三县，建
官置戍，盗患遂息。论功，进秩二等。浙官田赋重，原贞
请均于民，田轻额者，赋以得平。景泰三年进兵部尚
书，镇守如故。未几，命考察福建庶官，因留镇焉。福州、
建宁二府，旧有银冶，因寇乱罢，朝议复开，原贞执不
可，乃寝。五年冬，疏言：“四方屯军，率以营缮转输诸役
妨耕种。宜简精锐实伍，馀悉归之农。苟增万人田，即
岁省仓储十二万石，且积馀粮六万石，兵食岂有不
足哉？今岁漕数百万石，道途费不赀。大要军兑运者，
石加耗米七斗；民自运者，石加八斗。田不加多，而赋
敛实倍，欲民不困，不可得也。宜量入为出，汰冗食，节
浮费。俟仓储既裕，渐减岁漕数，而后民困可苏也。臣
昔官河南，稽诸逃民籍，凡二十馀万户，悉转徙南阳、
唐、邓、襄、樊、汉、沔间，群聚谋生，安保其不为盗。万一饥
馑、《洊加》、不宄之徒，弄兵山泽，则忧贻君父矣。宜及今
年丰，遣大臣循行，令有司籍为编户，给田业，课农桑，
立社学，建乡约，设义仓，使敦本务业。生计既定，然后徐议赋役，庶无他日患。”时不能尽用，后刘千斤等之
乱，果如原贞所料。已，复移镇浙江。英宗复位，罢归。家
居十馀年卒，年八十七。原贞所至有劳绩，其在浙江，
名尤著。